钦定古今图书集成/明伦汇编/官常典/第318卷 > 陆树声
## 钦定古今图书集成/明伦汇编/官常典/第318卷 > 陆树声

按《明外史》本传：“树声，字与吉，松江华亭人。初冒林姓，
及贵乃复。家世业农，少力田，暇即读书。请于父，从师
学。遂举嘉靖二十年会试第一，选庶吉士，授编修。三
十一年，请急归，遭父丧。久之，起南京司业。未几，复请
告去。起左谕德，掌南京翰林院。寻召还春坊，不赴。久
之，起太常卿，掌南京祭酒事。严敕学规，著《条教》十二”，
以励诸生。召为吏部右侍郎，引疾不拜。隆庆中，再起
故官，不就。神宗嗣位，即家拜礼部尚书，力辞不得，乃
赴阙。初，树声屡辞朝命，中外高其风节。遇要职，必首
举树声，唯恐其不至。张居正当国，以得树声为重，用
后进礼先谒之。树声相对穆然，意若不甚接者。居正
失望去。一日，以公事诣政府，见席稍偏，熟视不就坐。
居正趣为正席，其介介如此。北部要增岁币，兵部将
许之，树声力争。岁终，陈四方灾异，请帝循旧章，省奏
牍，慎赏赉，防壅蔽，纳谠言，崇俭德，揽魁柄，别忠邪。诏
皆嘉纳。万历改元，中官不乐。树声屡宣诣会极门受
旨，且频趣之。比趋至，则曹司常事耳。树声知其意，连
疏乞休。居正语其弟树德曰：“朝廷行相平泉矣。”平泉
者，树声别号也。树声闻之曰：“一史官去国二十年，岂
复希揆席邪？且虚拘何益？”其冬，请愈力，乃命乘传归。
辞朝，陈时政十事，凡勤学、《修身》《政令》《士风》《邦本》、财用、
宗藩、边防、漕河、郊庙，皆恳恳言之。中言用内侍以给
扫除，而倒持旁落之渐不可不防；优外戚以示眷异，
而非“分无厌之求，不可不节。”语多切时弊，旨报闻而
已。居正就邸舍与别，问谁可代者？举万士和、林燫。比
出国门，士大夫倾城追送，皆谢不见。树声端介恬雅，
翛然物表，难进易退。通籍六十馀年，居官未及一纪。
与徐阶同里，高拱则同年生，两人相继柄国，皆辞疾
不出，为居正所推，卒不附也。已，给廪隶如制，加太子
少保，再遣存问。弟树德，自有传。子彦章，万历十七年
进士。树声诫毋就馆选，随以行人终养。诏给月俸，异
数也。树声年九十七卒，赠太子太保，谥“文定。”彦章有
节概，官至南京刑部侍郎。